PIIBEL ARMSAKS
Tänase "Piibel armsaks" saate teema on "Jaakob - õnnistatud argpüks".
Nagu ma eelmisel korral ütlesin, olen kirjutanud raamatu Piibli
10 kangelasest: "Kangelased ja argpüksid". Selle eessõnas on tekst,
mis võiks käia Jaakobi elu kohta:
Kangelaseks saamisel tuleb mehel esmalt loobuda millestki tähtsast.
Näiteks vanematest. Mees, kes ripub ema põlle küljes või kerjab isalt,
pole kangelane. Teiseks tuleb tal loobuda passiivsusest ja võtta
kaasa üks naine ja võimalikud ühised lapsed. Kui mees ei võitle suhtes
naisega passiivsuse vastu, siis saab temast popitegija või
tuhvlialune ja neist kumbagi ei saa naine austada.
Jaakob oli selline mees, kes viibis ema juures 40. eluaastani.
Tema kohta võib öelda, et ta on selline isik Piiblis, kes taotles
õnnistust rohkem kui keegi teine. Õnnistus on keskne teema ka
kristlikus koguduses. Usun, et mõned teistki on oma ellu taotlenud
Jumala õnnistust. Väidan, et kui lugeda Jaakobi lugu, puudvad seal
tavalised käsitlused õnnistusest. Kui me loeme Piiblist esimesi
lugusid, siis taipame, et õnnistus koosneb kolmes osast:
maast, järglastest ja puhkusest. Jaakob soovis neid kõike.
Talle oli tähtis see, et ta saaks isalt õnnistuse enesele -
ta oli selleks valmis ka petma, rikkudes 4.käsku - austa isa ja ema.
Ta teeskles pimeda isa ees oma vanemat venda. Issand oli lubanud
õnnistuse Jaakobile ja Jaakob oleks pidanud seda uskuma ja ootama.
Aga ta ei uskunud, vaid pettis isa. Ta küll sai esmasündinu õnnistuse,
aga pidi põgenema oma venna Eesavi viha eest.
Nüüd on siis Jaakobil esimene öö kõrbes, kus ta magab kivi pea all.
Keegi teine peale Jumala ei kaitse teda. Jumal saadab põgenikule,
isa petjale unenäo. Ja just selles unenäos on eriti selgesti näha
Jumala arm. Kuna võiks ju arvata, et Jumal saadab petjale kohutava
unenäo, et inimene saaks aru, mida ta on tegelikult teinud. Iga petetud
isa ja ema teab, mis tunne see on. Aga selle asemel annab Issand
Jaakobile Aabrahami tõotused. Ta annab tõotuse: "Maa, mille peal
sa magad, ma annan sinule ja su soole. Ja sinu sugu saab maapõrmu
sarnaseks ... ja sinu ja su soo nimel õnnistavad endid kõik maailma
suguvõsad." See õnnistus tähendab lõppude lõpuks Jeesust.
Sellest soost sünnib Messias - Päästja.
Jaakobile näidatakse teed Taevasse. Ta näeb redelit, tegelikult tähendab
see heebreakeelne sõna väravat, mis juhatab Taevasse ja inglid
käivad seda mööda üles-alla.
Ja siis on Issand ise tulnud läbi värava Jaakobi ette ja annab
Jaakobile "reisikindlustuse". Jaakob on põgenemas emapoolsete sugulaste
juurde ja Issand ütleb talle:"Ja vaata, mina olen sinuga ja hoian
sind kõikjal, kuhu sa lähed, ning toon sind taas sellele pinnale,
sest ma ei jäta sind maha, kuni olen teinud, mis ma sulle olen öelnud".
Hommikul Jaakob ärkas ja ütles: "Tõesti on siin Jumala koda ja
taeva värav!". Ta mõistis, et Jumal on talle näidanud, kuidas pääseda
Taevasse. Kui Jeesus tuli Maa peale, siis Ta ütles:"Te näete Jumala
ingleid astuvat üles ja alla Inimese Poja juurde." Jeesus tahtis sel
viisil öelda, et Tema on see Jumala koda ja Taeva värav,
millest Jaakob nägi und.
Jaakob liigub Haaranisse, nüüdsesse Türki, emapoolsete sugulaste juurde.
Ja vaata imet, juba esimese kaevu juures kohtab ta oma suurt armastust.
Ta kohtab Laabani tütart Raahelit ja armub temasse silmapilkselt.
Kui ta palub Laabani tütre kätt, sõlmivad nad kokkuleppe,
mille kohaselt töötab Jaakob seitse aastat Raaheli eest.
See on väga suur hind mõrsja eest, aga Jaakob on valmis seda maksma.
Peab ütlema, et selles mehes on kangelast, kui ta on valmis ootama
armsamat 7 aastat, alustamata temaga seksuaalsuhet ja oodates pulmadeni.
Jaakob ja Raahel ootasid koos ja kui saabub pulmaöö, siis juhtus
midagi kohutavat. Petja saab petetuks. Jaakob teeskles isa ees
vanemat venda ja nüüd teeskleb Raaheli vanem õde Lea
Jaakobi ees Raahelit.
Kas see on teie meelest õnnistatud elu?
Inimene, kes on oodanud 7 aastat armastust, saab pulmaööl vale naise!
Ta saab nädala pärast küll ka õige naise, aga küllap taipame,
et seal polnud rahulikku elu, kuna naisi oli kaks ja lõpuks lausa neli.
Lisaks pidi Jaakob töötama veel 7 aastat selle naise pärast,
keda ta ei tahtnud. Sünnivad lapsed, keda toita. Jaakob tahtis oma peret
ise ülal pidada, aga tal oli selline äi, kes kogu aeg palgaga pettis.
Aga Issand on temaga ja ta pääseb sealt põgenema.
Selleks ajaks oli ta suure karja omanik.
Siis toimub Jaakobi elus suur kohtumine. Ta maadleb Issandaga
Jabboki jõe ääres. Seal võideldakse õnnistuse eest. Issand lööb Jaakobi
puusa, nii et ta jääb lonkuriks.Jaakob klammerdub Issanda jalgade külge:
"Ei ma lase sind mitte, kui sa mind ei õnnista!"
Miks ta küsib õnnistust, kui ta on juba kaks õnnistust saanud:
isalt ja ka Jumalalt? Sellepärast, et ta mõistis, et see elu
pole mingi õnnistatud elu.
Issand õnnistas teda seal.
Jaakob võitis Issandat, kuigi jäi lonkama elu lõpuni.
Tihti kaasneb õnnistusega selline risk, et me ei muutuks ülbeks.
Ta saab uue nime: Iisrael.
Aga traagilisel moel algavad sellest momendist Jaakobi elus suured mured.
Tütar vägistatakse, armas Raahel sureb sünnitusel, pojad on valelikud
ja sõnakuulmatud. Vanem poeg võrgutab ühe isa liignaise.
Siis saabub kohutav päev, kui Joosep ei tule karjatamise juurest koju.
Jaakob saab teate, et kuri loom on tema poja maha murdnud.
Vana mees nutab poega 20 aastat taga.
Ta ei tea, et tema oma pojad on teda petnud, nagu temagi pettis oma isa.
Küll see on ikka nii, et ega me muul moel omi patte näe,
kuni keegi teeb sama meile. Siis mõistame, mis on patt ja mis mitte.
Lõppude lõpuks võetakse Jaakobilt ka teine armsam laps.
Ta peab ära saatma armsa poja Benjamini, Raaheli ainsa elus oleva
lapse - nii ta arvab. Tal tuleb ta saata Egiptusesse, kuna vihane
peaminister otsustas sedasi, muidu ei anta neile vilja juurde.
Jaakob ei suuda lahti lasta Benjaminist, aga siis ta ütleb:
"Kõigeväeline Jumal lasku teid leida halastust selle mehe ees, et ta
teiega ära saadaks teie teise venna ja Benjamini!
Aga kui jään lastest ilma, siis jään."
Miks kuulub selline osa Jumala õnnistuse juurde?
Selleks, et meile piisaks ainult Issandast endast. Ja teiseks,
et me näeksime enda patusust.
Neis olukordades tuleb välja uskmatus ja lootusetus.
Kõik pöördub Jaakobi elus suureks õnneks, kui ta sai teada, et see
kuri peaminister ongi Joosep. Ta saab kõik pojad tagasi, aga peab
kolima võõrale maale, kus sureb. Ta ei saa surra tõotatud maal.
Aga see, mida ütleb Jaakob oma surivoodil, on vapustav.
Ta oli elanud õnnistatud elu, mis oli täis raskusi. Aga see on seda
hinda väärt. "Jumal, kes on olnud mu karjane kogu mu elu kuni
tänapäevani, ingel, kes mind on päästnud kõigest kurjast".
Mõelge, kui Jaakob vaatab surivoodil oma elule tagasi, siis ta mõistab,
et Jumal oli tema karjane. Tee oli valmis tehtud, teda karjatati ühest
kohast teise. Ja ingel, mis tihti Vanas Testamendis tähendab Päästjat,
on päästnud teda kõigest kurjast.
See, et tema pulmaööl oli voodis vale naine, ei olnud lõpuks paha.
See, et armas Raahel suri sünnitusel 40 aastasena, ei olnud paha.
See, et leinas Joosepit 20 aastat, ei olnud paha.
Ta vajas neid olukordi, et püsida igavese elu teel.
Kõik, mis juhatasid teda sellele teele, oli õnnistuseks, kuigi see
tundus halvana. Ja see, mis meelitas teda eemale sellelt teelt,
oli needus, kuigi see tundus talle heana.
Jaakobi kohta võib öelda nii, nagu Aabrahami kohta, et ta ei saanud
seda, mida talle oli tõotatud. Sama koht kirjas heebrealastele, mida
ma eelmisel korral lugesin, kehtib ka Jaakobi kohta.
Aga ta tahtis hauda Tõotatud maale. Ta lasi poegadel vanduda, et teda
ei maeta Egiptusesse. See oli Jaakobi elav usutegu, millega ta näitas,
et ta usub igavesse isamaasse. Temagi ankur on seal.
Ta sa tõotuse selle kohta, et tema järglaste hulgas on kuningas.
Mõelge sellele, et ingel Gaabriel ütles noorele Maarjale: "Issand
Jumal ... valitseb kuningana Jaakobi soo üle igavesti ning tema
valitsusele ei tule lõppu."
Maarjast sündiv laps oli Jaakobi soo kuningas ja Temal on igavene
Kuningriik, mida ootas ka Jaakob.
Nii saad sinagi, sõber, oodata seda Kuningriiki ja saad sinna sisse
minna nii tõesti, kui sinul on usku Jeesusesse.
Lisainfo samal teemal: www.ilosanomapiiri.fi
Tõlge: Merle Sibola